Ливанов Дмитрий Налшык щохьэщIэ
Налшык Правительствэм и Унэм дыгъуасэ щекIуэкIащ егъэджакIуэхэм я республикэпсо илъэс зэIущIэр. А IэнатIэм зи гуащIэ хэзылъхьэ цIыху пажэхэм яIущIэн мурадкIэ КъБР-м къэкIуащ УФ-м егъэджэныгъэмрэ щIэныгъэмкIэ и министр Ливанов Дмитрий.
ЗэIущIэм хэтащ УФ-м и Къэрал Думэм и депутат Геккиев Заур, КъБР-м и Правительствэм и УнафэщI Хьэсанэ Руслан, КъБКъУ-м и ректор Къарэмырзэ Барэсбий, республикэм и куейхэм, къалэ администрацэхэм я унафэщIхэр, нэгъуэщIхэри. Ливанов Дмитрий и къэпсэлъэныгъэм къыщытеувыIащ стандартыщIэхэр егъэджэныгъэм куууэ къыхыхьауэ щыщыт зэманым, абыхэм егъэджакIуэм и пащхьэ кърагъэувэ къалэнхэм.
ЗэIущIэ нэужьым хьэщIэхэр щыIащ Нартан дэт етхуанэ интернатым, КъБКъУ-м физкультурэ-узыншагъэр щрагъэфIакIуэ и комплексым. Университетым и бизнес-инкубаторым и лэжьакIуэхэм хьэщIэхэр щыгъуазэ ящIащ я щIэныгъэ къэхутэныгъэхэм. Абы и ужькIэ КъБКъУ-м и залышхуэм Ливановыр щахуэзащ университетым и егъэджакIуэхэм. Егъэджэныгъэмрэ щIэныгъэмрэ ехьэлIауэ абыхэм я упщIэ куэдым министрым жэуап яритащ икIи гуапэу ехъуэхъуащ зыщIидзэ гъэ еджэгъуэщIэмкIэ.
Щоджэн Iэминат.
